《久雨》
宋代·郭印

乾坤冷气积，无日不阴雨。
涔涔昼连宵，檐声暗砧杵。
田间愁老昼，道上泣行旅。
首尾四周旬，泥深污后土。
有时暂止息，无奈云仍聚。
晴阳出复没，明灭见林莽。
万事姑置之，所伤在秋稌。
何岁无凶荒，中原尚豺虎。
军食竟不充，馈饷尤艰苦。
稽首望羲和，披阴照寰宇。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。